Cei trei noi judecători numiţi la Curtea Constituţională, Livia Stanciu, Marian Enache şi Attila Varga, depun miercuri jurământul la Palatul Cotroceni, plenul CCR urmând să fie compus din patru judecători susţinuţi de PSD, doi susţinuţi de PNL şi doi numiţi de fostul preşedinte Traian Băsescu, preşedintele Klaus Iohannis fiind la prima desemnare, cea a Liviei Stanciu.

Actualul preşedinte al Înaltei Curţi de Casaţie şi Justiţie, judecătoarea Livia Stanciu, propusă de şeful statului, Klaus Iohannis, preia mandatul de judecător al Curţii în aceeaşi zi în care intră în vigoare şi decretul de pensionare din magistratură, semnat de preşedinte pe 23 iunie.

Marian Enache este fost parlamentar UNPR şi a fost numit în funcţia de judecător CCR de către Senat, cu susţinerea PSD.

Attila Varga este propunerea Camerei Deputaţilor, prin grupul UDMR, fiind, la rândul său, susţinut de către PSD.

Cei trei preiau mandatele lui Augustin Zegrean (numit de Traian Băsescu), Tudorel Toader (susţinut de PNL) şi Valentin Puskas (susţinut de UDMR).

În urma acestei reîmprospătări a Curţii Constituţionale, vor fi patru judecători susţinuţi de PSD (Marian Enache, Attila Varga, Valer Dorneanu şi Simona Maya Teodorescu), doi desemnaţi de Parlament la propunerea PNL susţinuţi de PNL ( Mona Pivniceru şi Ştefan Minea - acesta din urmă fiind numit cu susţinerea fostului PDL), doi judecători numiţi de fostul preşedinte Traian Băsescu (Daniel Morar şi Petre Lăzăroiu) şi unul, Livia Stanciu, desemnat de actualul preşedinte, Klaus Iohannis

După depunerea jurământului, la ora 11.00, judecătorii CCR se vor reuni într-o şedinţă de plen pentru a-şi alege noul preşedinte. De la expirarea mandatului de preşedinte al lui Augustin Zegrean, în luna iunie, Curtea a fost condusă interimar de către Valer Dorneanu. Fostul parlamentar PSD are şi cele mai mari şanse să fie ales preşedinte deplin, potrivit unor surse politice. Şedinţa de plen a CCR va avea loc fie miercuri, după ceremonia de la Palatul Cotroceni, fie joi.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.